ጎንደር አሁንም ስለሠላም ጥሞና ላይ ናት፡፡
ባሕር ዳር፡ ሕዳር 13/2012 ዓ.ም (አብመድ) በጎንደር ከተማ የእስልምና ሃይማኖት ዑለማ ምክር ቤት ለአንድ ወር የታወጀው ፀሎት እንደቀጠለ ነው፡፡ ወጣቶች ሠላምን ለማምጣት በባለቤትነት ስሜት እንዲንቀሳቀሱና የትልልቅ ሰዎችን ምክር ሊሰሙ እንደሚገባም ተነግሯል፡፡የጃሚዐል ከቢር መስጂድ ጎንደር ከተማ ላይ ትልቁ መስጂድ እንደሆነ ይነገራል፡፡ በከተማው የእስልምና ሃይማኖት የዑለማ ምክር ቤት ለ30 ቀናት የሚዘልቅ ስለ ኢትዮጵያ ሠላም ጸሎት የሚደረግበት ‹ቁኑት› የተባለ የጸሎት ሥነ ስርዓት አውጇል፤ ሥነ ስርዓቱን ተከታትለናል፡፡በርካታ ቁጥር ያላቸው አማኞች በመስጂዱ በየቀኑ ይታደማሉ፡፡ በኢትዮጵያ ሁሉ ሠላም እንዲሰፍንና የሰው ልጆች ደኅንነት እንዲረጋገጥ አሏህ የሚስተዋለውን ሰፊ የፀጥታ ችግር እንዲያስወግድ ተንበርክከው ይማጸናሉ፡፡አህመድ አብደላ በጸሎት ሥነ ስርዓቱ ያገኘሁት ወጣት ነው፡፡ ‹‹በአሁኑ ጊዜ ያለውን የእርስበርስ ግጭት አሏህ እንዲያበርደው በማሰብ ሕዝበ ሙስሊሙ ሁሉ ጸሎት እያደረገ ነው፤ እኔም የድርሻዬን ስለሠላም አምላኬን እየተማጸንኩ ነው›› ብሏል፡፡ሌላኛው ሐሳብ የሰጠን ሷሊህ ታጁ ደግሞ የጸሎት ሥነ ስርዓቱ በዑለማዎች የታዘዘ ‹ቁኑት› የተሰኘ ጸሎት እንደሆነ ጠቅሶ ‹‹ሀገር አንዳች ችግር ሲያጋጥማት ማለትም የጦርነት፣ የርሃብ፣ የዝናብ መጥፋት ወይም የዝናብ መብዛትና መሰል ትልልቅ ችግሮች ሲፈጠር ሙስሊሙንም ሆነ ክርስቲያኑን የሚጎዳ ችግር ሲመጣ የሚታወጅ ጸሎቱ ነው፡፡ ሁሉን ነገር አብርደው፤ ሠላሙን ስጠን ማለት ነው›› ብሏል፡፡